Briewe uit Bagdad: Arbeid adelBagdad (Foto: Koos Greeff) Koos Greeff het ŉ tyd lank in Bagdad spandeer. Hy gaan oor die volgende paar weke sy avonture met Maroela-lesers deel. Lees sy vorige briewe. –Red Liewe vriende Klippe kou is ŉ wonderlike ding want hy leer jou planne maak en met jou voorvoete werk. Ek het ŉ teorie rondom die klomp verdruktes van Sadam. Die Tigrus- en Eufraatriviere loop hierdeur en hulle laat die Olifant soos ŉ vulletjie lyk. Verder is dit warm en amper windstil meeste tyd van die jaar. So die ouens sit elkeen onder sy dadelboom en eet sy paar vye en granate en vang vis as die lus te groot raak. Elke nou en dan verdrink daar ŉ skaap of bok ook en dan het hulle sommer vleis. Maar van ware werk ken hulle nie – dis nou my teorie. En toe kom grawe BP of Shell olie hier raak en die lot word ryk – soos skatryk. In hierdie flentersland loop daar meer Mercedese en BMW’s – almal hier SUV’s, as wat daar Isuzus in die hele Namakwaland is. En hulle kry mense van oral oor om vir hulle te werk. Uit Tunisië en Algerië kom die gewone arbeiders, die kokke is uit die Filippyne uit, die polisiemanne en spietkoppe uit Indonesië en die doktors en bankiers uit Europa. So was dit onder ou Sadam en so sukkel dit nog aan. Maar werk kan hulle nie juis nie. Sommer met die intrapslag het ek onraad gemerk en vir my ŉ overall laat kom. Elke oggend tussen 9 en 10 het ons een of ander projek. Dan trek ek my overalltjie aan en kommandeer die hele lot op en ons maak skoon en pak reg. En ons ry lorrievragte gemors hier uit en die ystersmouse staan letterlik tou by Bravo-hek om te kom kwansel. Maar dis meer as dit – hier staan ŉ lorrievrag brandblussers en hope yskaste, aircons, stoele, lessenaars en annerlike goeters wat nog dienlik is maar niemand maak reg nie. En die stoorkamer sit vol gloeilampe want niemand maak die stukkende straatligte reg nie. Die helfte van die toilette werk ook nie lekker nie want dis makliker om “Buite orde” te skryf as om ŉ eenvoudige seël te vervang. So vertel my hoofhuishoudster my dat ons een BBP-kamer nou al vir drie maande oop staan want hulle wag vir ŉ verwer om die plek te kom verf. Tree toe sommer vir Mohammed Mohammed (dis sy naam en van) daar aan – en ons twee draf die kamertjie kaf in een voormiddag. So – ek het ŉ selfhelp-projek hier aan die gang. Ons verf en pleister, sweis en meganiek en die stof draai oor Karada. Wees gegroet. Koos *Koos Greeff het ŉ tyd lank in Bagdad spandeer. Hy gaan oor die volgende paar weke sy avontuur met Maroela-lesers deel. Lees alle Briewe uit Bagdad op Maroela Media.